recursal/SuperWikiNEXT-32B huggingface dataset:
אין לבלבל עם אין לבלבל ערך זה עם הערך "שדה שלג", ‏"שדה קרח" או "הדום קרח".
כיפת הקרח ואטנאיוקול שבאיסלנד - כיפת הקרח הגדולה ביותר באירופה
**כיפת קרח** (באנגלית: **ice cap**) הנקראת גם **חיפוי קרח** היא גוף של קרח ששטחו קטן מ-50,000 קמ"ר (בדרך כלל הכיפה מכסה רמה). גוף קרח ששטחו גדול מ-50,000 קמ"ר נקרא יריעת קרח. 

כיפות קרח אינן מוגבלות על ידי תכונות טופוגרפיות (כלומר, הן יכולות לכסות שטחי הרים ועמקים), וזאת בניגוד לשדות קרח, המוגבלים על ידי תכונות טופוגרפיות (ומשתרעים לדוגמה בין הרים, ולא עליהם). 

מרכזה של כיפת הקרח מצוי לרוב בנקודה הטופוגרפית הגבוהה ביותר, והיא זורמת מנקודה זו (היינו, מרכז הכיפה הוא בקו פרשת הקרח). כיפות הקרח מנוקזות על ידי קרחונים. 

כיפות הקרח הקוטביות אינן כיפות קרח כהגדרתן לעיל, מאחר ששטחן עולה על השטח שבהגדרה.

ראו גם
------

* גאומורפולוגיה קרחונית
* קרחון
* קרחון ימי
* שדה קרח
* מדף קרח
* הדום קרח

קישורים חיצוניים
----------------

ויקישיתוף מדיה וקבצים בנושא **כיפת קרח** בוויקישיתוף
* מדידת כיפות הקרח - כתבה באתר CNN
* ד"ר גלעד חסקין, **היווצרות כיפות קרח**

הערות שוליים
------------

1. ↑  וטנה יוקול - מהי כיפת הקרח הגדולה באירופה?, באתר אנציקלופדיה אאוריקה
2. ↑  מילון סוגי גופי קרח באתר המרכז המידע הלאומי של ארצות הברית לשלג ולקרח (National Snow and Ice Data Center) באוניברסיטת קולורדו

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007538545705171
* GND: 4329735-3
* LCCN: sh85063979

 |
**אָנֵי** (ביפנית: 安寧天皇 - "אני טנו" - "אני הקיסר"), היה השלישי מבין קיסרי יפן על פי המסורת היפנית. אני נחשב לאחד הקיסרים האגדתיים של יפן, בהיעדר עדויות היסטוריות לקיומו.

על פי המסורת היפנית, אני מלך בין שנת 549 לפנה"ס ועד שנת 511 לפנה"ס. אני נשא לאישה את אקוטו-הימה.

האנדרטה המציינת את מקום קברו של אני.
ההיסטוריונים המודרניים מטילים ספק בקיומם ובשלטונם של תשעת הקיסרים הראשונים של יפן. ההיסטוריונים סבורים שגם שמו של אני ניתן לו על ידי כותבי היסטוריה מאוחרים (בתקופות קדומות), על פי הסברה שמות אלה ניתנו בתקופת הקיסר קאמו (782 - 805 לספירה), בעת שנכתבו הכרוניקות של קיסרי יפן.

הקוג'יקי והניהון שוקי מציינים רק את שמו ואת ייחוסו. אני היה בנו הבכור, או בנו היחיד של סויזאי אשר מלך לפניו. לפני עלייתו לשלטון נודע בשם הנסיך שיקיטצו-היקו- טאמאטמי.

על פי המסורת נקבר אני בנארה, ומצבה לזכרו קיימת עד ימינו.

המשורר ג'י-ין מציין כי אני מלך מארמון אוקנה-נו-מייה שבקאטאשירו (בפרובינציית יאמטו של ימינו).

קישורים חיצוניים
----------------

ויקישיתוף מדיה וקבצים בנושא **אני, קיסר יפן** בוויקישיתוף
* קורות חיים

|  |  |  |
| --- | --- | --- |
| **הקודם**:**סויזאי, קיסר יפן** | **קיסרי יפן** | **הבא**:**איטוקו, קיסר יפן** |
הרב **יצחק אייזיק אליעזר הירשוביץ** (8 בנובמבר 1870 - 4 ביולי 1941) היה רב ליטאי, רבן של העיירות טאלאסן בלטביה ואיהומן ווירבלין בליטא. חתנו של הרב אליעזר גורדון.

תולדותיו
--------

נולד בד' בכסלו ה'תרל"א כבן זקונים לרב אריה לייב ולמרת רבקה דבורה הירשוביץ בעיר ליבאו בלטביה, ונשלח ללמוד בעירו אצל הרב משה צבי גרינברג.

בשנת ה'תרמ"ה התחיל ללמוד בישיבת טלז ולאחר מכן למד מספר שנים בישיבת וולוז'ין, עם חזרתו לטלז נלקח כחתן לביתו של ראש הישיבה הרב אליעזר גורדון.

לאחר נישואיו חזר ללמוד בישיבת טלז, והיה מבכירי הלומדים בה, ואף מסר בה שיעורים מדי פעם, בשנת ה'תרס"ב ניסה חותנו ראש הישיבה למנותו לר"מ רשמי בישיבה אך הדבר גרר התנגדות מצד התלמידים והוא עזב את הישיבה.

בפורים ה'תרס"ו מונה לרב העיר טאלאסן בלטביה, ושימש בה עד לפרוץ מלחמת העולם הראשונה אז נמלט לעיר סמילוביץ שבאותה עת שהתה בה גם ישיבת ראדין יחד עם החפץ חיים והרב אלחנן וסרמן, ובתקופה זו סייע רבות לישיבה ואף מסר בה שיעורים.

לאחר המלחמה מונה לרבה של איהומן בה כיהן תקופה קצרה, לאחריה שב לליטא ונדד בין סלובודקה וטלז עד שמונה לרב העיר וירבלין.

לאחר כיבוש ליטא בקיץ ה'תש"א נמלט מעירו, ושהה תקופה בבית התלמוד תורה בקלם, לאחר מכן נמלט יחד עם תשעה רבנים נוספים לעיירה אוזבנד ושם נרצחו על ידי הנאצים[דרושה הבהרה] בו' באב ה'תש"א.

חיבוריו
-------

* **מיטב היגיון** - ספר השקפה בתורת הרב שמשון רפאל הירש.
* **הליכות עם עולם** - דברי ימי עם ישראל.

לקריאה נוספת
------------

* 'הירשוביץ, ר' יצחק אייזיק אליעזר', בתוך: דב ליפץ (מרכז המערכת), נתן גורן [ואחרים] (מערכת), **יהדות ליטא**, כרך ג, ספר א: "אישים", תל אביב: עם הספר, תשכ"ז, עמ' 44–45 (ספר יזכור לקהילת ליטא, בספריית העיר ניו יורק, תמונה 1242–1243).

קישורים חיצוניים
----------------

* ד"ר פנינה מייזליש, **הירשוביץ, יצחק**, באתר "רבנים שנספו בשואה".
* יצחק איזיק אליעזר הירשוביץ (1870-1941), דף שער בספרייה הלאומית

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007311999105171
* ISNI: 0000 0000 7068 5325
* LCCN: nr99012090
* NLP: A17776454
* VIAF: 29452667
* WorldCat: lccn-nr99012090

 |
דג טיגריס גולייתי - המין הגדול ביותר במשפחה.
**אלסטיים** (שם מדעי: Alestidae; מכונים גם **טטרות אפריקניות**) היא משפחת דגים מסדרת החריתאים הנפוצים רק בנהרות ואגמים באפריקה שמדרום לסהרה.

מאפיינים
--------

דגים אלה צבעוניים ובעלי סנפירים כסופים מעט, לרובם ראשים קטנים וסנפירים גדולים והם חיים בקרבה לקרקעית. המינים הגדולים הם טורפים בעלי גוף מוארך, לסת ארוכה ומלאת שיניים וזנבות גדולים. למינים הקטנים ראשים קטנים והם ניזונים מזחלים, שיריים ומפלנקטון.
במשפחה זו מצויים הדגים הגדולים ביותר בסדרה, כשהגדול מכולם הוא דג טיגריס גולייתי שאורכו עד 1.5 מטר ומשקלו 50 ק"ג, אך רוב המינים קטנים יותר.
חלק מהמינים הם דגי נוי מבוקשים.

סוגים
-----

* *Alestes*
* *Alestopetersius*
* סוג ומין יחיד *Arnoldichthys spilopterus*
* *Bathyaethiops*
* *Brachypetersius*
* *Brycinus*
* *Bryconaethiops*
* סוג ומין יחיד *Clupeocharax schoutedeni*
* *Duboisialestes*
* *Hemigrammopetersius*
* דג טיגריס (*Hydrocynus*) - בו המין דג טיגריס גולייתי
* סוג ומין יחיד *Ladigesia roloffi*
* *Lepidarchus adonis*
* *Micralestes*
* *Nannopetersius*
* סוג ומין יחיד *Petersius conserialis*
* *Phenacogrammus*
* *Rhabdalestes*
* סוג ומין יחיד *Tricuspidalestes caeruleus*

קישורים חיצוניים
----------------

ויקישיתוף מדיה וקבצים בנושא **אלסטיים** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* EOL
* ITIS
* NCBI
* GBIF
 |
הקוסם הישראלי גיא בבלי מכופף כפיות במופע בדנמרק. תצלום משנת 2010
**כיפוף כפיות** הוא מונח גנרי לפעלולי קסם במהלכם מבצע הקוסם כיפוף של עצמים שונים, לרוב סכו"ם עשוי מתכת, לכאורה מבלי להפעיל כוח פיזי. זהו פעלול קסם הנפוץ למדי בקרב קוסמי הבמה כאשר מגוון שיטות משמשות ליצירת אשליה זו.

הפעלול זכה לפרסום רב באמצעי התקשורת במהלך שנות ה-70, כאשר קוסמים שונים טענו באותה העת כי ביכולתם לכופף כפיות בזכות יכולות על טבעיות. המפורסם שבהם היה הבדרן הישראלי-בריטי אורי גלר אשר טוען לאורך כל השנים כי הוא מדיום בעל כוחות על-טבעיים המסוגל לכופף כפיות ואובייקטים אחרים עשויים מתכת בכוח המחשבה בלבד. לאור הצהרות אלה, גלר ספג לאורך השנים ביקורת בעיקר בקרב הקהילה המדעית וחושפי תרמיות פסבדו-מדעיות, הטוענים כי הוא שרלטן (למשל, ג'יימס רנדי).

אזכורים בתרבות
--------------

* בסרט מטריקס (1999) יש התייחסות לכיפוף כפיות - במהלך הסרט נער צעיר מכופף כפית על מנת להדגים את חוסר הממשות של הדמיות המחשב בתוך המטריקס. הנער אומר לניאו, גיבור הסרט, "אל תנסה לכופף את הכפית. זה בלתי אפשרי. במקום זאת תנסה באמת להבין את האמת. הכפית לא קיימת. ואז תראה שמה שמתכופף זה לא הכפית אלא אתה עצמך".
* בסרט הישראלי סימה וקנין מכשפה (2003), סימה ניסתה לבדוק שהיא באמת מכשפה על ידי כך שהיא ניסתה לכופף כפית.

לקריאה נוספת
------------

* יקי מנשפרוינד, **עידן הבורות - מדריך מקוצר לאסטרולוגיה, עב"מים, רפואה אלטרנטיבית ועוד הבלים של העידן החדש**, 2011, עמ' 91-74.

קישורים חיצוניים
----------------

ויקישיתוף מדיה וקבצים בנושא **כיפוף כפיות** בוויקישיתוף
**אנטרפרייז (CV-6)** הייתה נושאת מטוסים מסדרת יורקטאון של צי ארצות הברית.

האנטרפרייז (CV-6) נכנסה לשירות ב-12 במאי 1938 והוצבה באוקיינוס השקט. במהלך המתקפה על פרל הארבור נכנסו מטוסיה לקרב עם מטוסים יפנים שהשתתפו בהתקפה. לאחר מכן השתתפה האנטרפרייז בפשיטה על איי מרשל, האי וייק והאי מרקוס שבשליטת היפנים. בקרב מידוויי היו מטוסי האנטרפרייז שותפים בהטבעת נושאות המטוסים היפניות.

האנטרפרייז נמנתה עם אוניות הצי שהשתתפו במערכה על גוודלקנל. במהלכו, בקרב איי שלמה המזרחיים, נגרם לה נזק, אך היא תוקנה והשתתפה עם נושאת המטוסים הורנט בקרב איי סנטה קרוז. לאחר תיקון הנזקים שנגרמו לה בקרב זה שבה אנטרפרייז לגוודלקנל ומטוסיה מילאו תפקיד חשוב בסיכול המאמץ היפני לשגר אספקה לאי.

לאחר תקופת תיקונים ארוכה ב-1943 בחוף המערבי של ארצות הברית שבה אנטרפרייז לזירת האוקיינוס השקט והשתתפה בכל הפלישות העיקריות לאיי מרכז האוקיינוס השקט, לרבות בקרב ים הפיליפינים ובקרב מפרץ לייטה. בשלהי המלחמה הצטרפה לאוניות הצי בקרב אוקינאווה ושם, ב-14 במאי 1945, נפגעה על ידי מטוס שהוטס על ידי טייס קמיקזה יפני וספגה נזקים חמורים. בכך הסתיימה תקופת שירותה כנושאת מטוסים. בבוא יום הניצחון על יפן היא הייתה עדיין מושבתת, אך לאחר מכן היא הוכשרה להשתתף בהשטת חיילי צבא ארצות הברית חזרה למולדתם במסגרת מבצע מרבד קסמים.

בתום המלחמה, לאחר שבצי ארצות הברית הוכנסו לשימוש עשרות נושאות מטוסים חדישות מסדרות ואספ, אסקס ומידויי, נחשבה אנטרפרייז למיושנת. בינואר 1946 היא נכנסה למבדוק לשם הוצאה משירות וב-17 בפברואר 1947 הושבתה. לאחר ניסיון לשמרה כאוניית מוזיאון, שנכשל בהיעדר מימון מספיק, נגרטה האנטרפרייז ב-1960.

אנטרפרייז היא האונייה המעוטרת ביותר בתולדות הצי האמריקני. היא עוטרה בציון לשבח יחידתי נשיאותי על שירותה בימי המלחמה, בציון לשבח יחידתי של הצי ובעשרים כוכבי קרב.

אנטרפרייז, האונייה היחידה בסדרה שהאריכה ימים, עברה במהלך שירותה שינויים רבים. בין השאר שופר חימושה ונוספה לה חגורת שריון עבה יותר כהגנה מפני טורפדות. ההֶדְחֶק שלה הגיע ל-32,060 טון.

קישורים חיצוניים
----------------

| מיזמי קרן ויקימדיה |
| --- |
| ויקישיתוף תמונות ומדיה בוויקישיתוף: **נושאת המטוסים אנטרפרייז** |

* סקירת ההיסטוריה של נושאת המטוסים והקשר ל"מסע בין כוכבים", באתר סטארבייס972, 30 בנובמבר 2012
*

הערות שוליים
------------

1. ↑  הוחלפו בתותחי בופורס בקוטר 40 מילימטר.
2. ↑  הוחלפו בתותחי אורליקון בקוטר 20 מילימטר

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007406014305171
* LCCN: n50075432
* VIAF: 125443291
* WorldCat: viaf-125443291

 |
באנליזה פונקציונלית, **משפט גלפנד-נאימרק** מציג אלגברות סי כוכב כאלגברות של אופרטורים חסומים על מרחב הילברט, ומתאר את כל ההצגות האלה עבור אלגברות בנך עם אינוולוציה.

הצגות אופרטוריות וסימטריות
--------------------------

מורפיזם של אלגברות בנך עם אינוולוציה הוא הומומורפיזם רציף של אלגברות, שמתחלף עם פעולת האינוולוציה. דוגמה חשובה לאלגברת בנך עם אינוולוציה היא אלגברת האופרטורים החסומים על מרחב הילברט כלשהו, שבה הנורמה היא הנורמה האופרטורית והאינוולוציה נתונה על ידי העתקת אופרטור לאופרטור הצמוד (אכן, אנחנו עובדים מעל מרחב הילברט).

**הצגה אופרטורית** של אלגברת בנך היא מורפיזם ממנה אל אלגברת האופרטורים החסומים על מרחב הילברט כלשהו. כשרוצים להדגיש שמדובר בקטגוריה של אלגברות בנך עם אינוולוציה, וממילא על המורפיזמים להתחלף עם פעולת האינוולוציה, מכנים הצגה כזאת **הצגה סימטרית**. כרגיל, הצגה נאמנה היא כזו שגרעינה אפס, והצגות על מרחבי הילברט שונים נקראות שקולות אם ישנו איזומורפיזם של מרחבי הילברט המעתיק את האופרטור שמתאימה הצגה אחת לאבר, לאופרטור שמתאימה לו ההצגה השנייה.

שאלות טבעיות הן, אפוא, האם לכל אלגברת סי כוכב יש הצגה סימטרית נאמנה, וכיצד ניתן להבין הצגות סימטריות של אלגברות בנך עם אינוולוציות. על שאלות אלה משיב משפט גלפנד-נאימרק.

ניסוח המשפט
-----------

1. לכל אלגברת סי כוכב ישנה הצגה סימטרית נאמנה.
2. לכל אלגברת בנך עם אינוולוציה קיים מורפיזם לאלגברת סי כוכב, כך שכל הצגה סימטרית של האלגברה המקורית מתפצלת דרך המורפיזם הזה ומורמת ממנו כהצגה של אלגברת הסי כוכב.

לקריאה נוספת
------------

* A. A. Kirillov, "Elements of the Theory of Representations"

|  |  |
| --- | --- |
| בקרת זהויות עריכת הנתון בוויקינתונים | 
* GND: 4759829-3

 |
**טאופילו אילדפונסו** (**Teófilo Yldefonso**;‏ 11 בנובמבר 1903 - 19 ביוני 1942) היה שחיין פיליפיני. אידלפונסו היה הספורטאי הפיליפיני הראשון שזכה במדליה אולימפית, והיחיד עד כה שזכה ביותר ממדליה אולימפית אחת.

ביוגרפיה
--------

אילדפונסו נולד בפידיג שבצפון האי לוזון. הוא החל לשחות כילד בנהר הסמוך לביתו, והחל מ-1921 השתתף בתחרויות.

### מדליית ארד אולימפית ראשונה לפיליפינים

באולימפיאדת אמסטרדם (1928) זכה אילדפונסו במדליית ארד במשחה ל-200 מטר חזה בתוצאה של 2:56.4 דקות, אחרי יושיוקי צורוטה מיפן שקבע שיא אולימפי חדש של 2:48.8 דקות ואריך רדמכר מגרמניה (2:50.6 דקות). בשלב חצי הגמר הוא קבע תוצאה של 2:53.2 דקות. בכך, היה לספורטאי הפיליפיני הראשון בהיסטוריה שזכה במדליה אולימפית.

באולימפיאדת לוס אנג'לס (1932) שחזר את הישגו וזכה במדליית ארד נוספת במשחה ל-200 מטר חזה בתוצאה של 2:47.1 דקות, אחרי היפנים, יושיוקי צורוטה שקבע שיא אולימפי חדש של 2:45.4 דקות וריזו קויק (2:46.6 דקות).

באולימפיאדת ברלין (1936) סיים במקום שביעי במשחה ל-200 מטר חזה בתוצאה של 2:51.1 דקות. בשלב חצי הגמר הוא קבע תוצאה של 2:46.8 דקות.

במהלך הפלישה הפלישה היפנית לפיליפינים ב-1942 נלחם אילדפונסו במסגרת הצבא הפיליפיני בקרב בטאן. הוא נלקח בידי היפנים כשבוי מלחמה, ושרד את צעדת המוות בבטאן באפריל, אך מת כחודשיים לאחר מכן במחנה קאפאס. גופתו לא אותרה מעולם.

בתו של אילדפונסו, נורמה, הייתה אף היא שחיינית, והיא זכתה במדליית כסף במשחה ל-100 מטר פרפר במשחקי אסיה שנערכו במנילה ב-1954.

קישורים חיצוניים
----------------

ויקישיתוף מדיה וקבצים בנושא **טאופילו אילדפונסו** בוויקישיתוף

* טאופילו אילדפונסו, באתר הוועד האולימפי הבין-לאומי
* טאופילו אילדפונסו, באתר olympedia.org
**אלסטומרים דיאלקטרים** הם חומרים אלסטיים בעלי תכונות דיאלקטריות. הם מאופיינים ביכולת לעבור דפורמציות גדולות תחת עירור חשמלי, לצד זמן תגובה קצר, משקל נמוך ועלות נמוכה. אלסטומרים דיאלקטרים נחשבים לחומרים חכמים, חומרים אשר אחד מהמאפיינים שלהם משתנה בצורה משמעותית תחת עירור חיצוני. 
החומרים התגלו במהלך שנות ה-90 ומאז נחקרים באקדמיה, וזמינים מסחרית אצל מספר יצרנים בשוק.

עקרון פעולה
-----------

ערור אלסטומר דיאלקטרי באמצעות מתח חשמלי מתבצע דרך אלקטרודות גמישות (כגון גריז המכיל סיבי פחמן) אשר מרוחות על שתי דפונות נגדיות של החומר. כאשר מעוררים את החומר במתח חשמלי U, הדיפולים בתוכו מסתדרים מחדש בהתאם למתח. קיטוב חשמלי זה נוטה להקטין את השדה החשמלי שנוצר עקב המתח. היות שמתח המקור הוא קבוע, מטען נוסף מצטבר על האלקטרודות. המטען יוצר כוחות קולון אשר מקרב את שתי האלקטרודות זו לזו, וגורמות לדפורמציה בחומר.
הכח מתורגם ללחץ בחומר:



P
=

ϵ

0

ϵ

r


U

2

Z

2



{\displaystyle P=\epsilon \_{0}\epsilon \_{r}{\frac {U^{2}}{Z^{2}}}}

{\displaystyle P=\epsilon _{0}\epsilon _{r}{\frac {U^{2}}{Z^{2}}}}
כאשר {\displaystyle \epsilon \_{o}} הוא המקדם הדיאלקטרי של ריק, \epsilon \_{r} הוא המקדם הדיאלקטרי של החומר ו-Z הוא עובי החומר. 
למעשה, החומר מתכווץ לכיוון אחד ועקב אי דחיסות מתרחב לכיוונים האחרים. מקדם הדיאלקטרי של החומרים הוא נמוך יחסית, בסדר גודל של 3 עד 10, ולפיכך מתח ערור אופייני הוא בסדר גודל של מספר קילו-וולט על מנת ליצור דפורמציה משמעותית.

שימושים
-------

* משאבות
* שרירים מלאכותיים
* מסנני רעשים
* הנחתת רעידות אקטיבית
* אופטיקה אדאבפיבית

לקריאה נוספת
------------

\* Federico Carpi, Danilo De Rossi, Roy Kornbluh, Ronald Pelrine and Peter Sommer-Larsen, **Dielectric Elastomers Electromechanical Transducers**, Elsevier Ltd, 2008
איור של פרטים מהסוג *Diluvicursor*
**אלסמריה** (שם מדעי: *Elasmaria*) הוא ענף של דינוזאורים צמחוניים מתת-סדרת האורניתופודים (ככל הנראה), שהתקיים בתור הקרטיקון מלפני 115 עד ללפני 66 מיליון שנה. המאובנים שלהם התגלו בחצי הכדור הדרומי, באזור של אמריקה הדרומית, אוסטרליה ואף באנטארקטיקה שבעבר הייתה חמימה בהרבה. הממצאים המשותפים הובילו חוקרים רבים למסקנה ששלוש היבשות היו מחוברות לאורך הקרטיקון וגם היו בעלות אקלים טרופי.

הקבוצה כללה מינים קטנים וזריזים, אולי מנוצים בדלילות ודו-רגליים. הם היו בעלי עיניים גדולות, חוטם מוארך מעט שהסתיים בבליטה דמוית מקור ובתוכה שורות שיניים שטוחות ששימשו ללעיסת צמחים עשבוניים.

ענף זה נחשב לעיתים כחלק ממשפחת ההיפסילופודוניים או הפארקוזאוריים, אך חוקרים אחרים רואים בו ענף של אורניתופודים עצמאי, הקרוב מעט יותר לקמפטוזאורוס והאיגואנודוניים. הוא הוגדר ב-2007 בידי החוקר קלבו וצוותו.

החוקרים חלוקים עדיין בשאלה האם קבוצה זו בהכרח מונופילטית או פוליפילטית. חוקרים רבים רואים בקבוצה זו קבוצה מבוטלת ובמקום משייכים את הסוגים בה למשפחת ההיפסילופודוניים או הפארקוזאוריים.

סוגים
-----

* אנביסטיה (Anabisetia)
* אטלסקופקוזאורוס (Atlascopcosaurus)
* Diluvicursor
* Galleonosaurus
* גספאריניזאורה (Gasparinisaura)
* Isasicursor
* לילינזאורה (Leaellynasaura)?
* מקרוגריפוזאורוס (Macrogryphosaurus)
* Mahuidacursor
* מורוזאורוס (Morrosaurus)
* Notohypsilophodon?
* קוואנטזאורוס (Qantassaurus)?
* Sektensaurus?
* טלנקאוון (Talenkauen)
* טריניזאורה (Trinisaura)

קישורים חיצוניים
----------------

ויקישיתוף מדיה וקבצים בנושא **אלסמריה** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* GBIF
 |
מכונות היקב בראשון לציון בשלהי המאה ה-19
חביות יין במרתף יקב ראשון לציון (צולם בין 1920-1900)
**יִקְבֵי רִאשׁוֹן לְצִיּוֹן** ("כְּשֶׁנָּמוּת יִקְבְּרוּ אוֹתָנוּ ...") הוא פזמון עברי המתבסס על שיר השתייה הצרפתי הנודע "Chevaliers de la table ronde" ("אבירי השולחן העגול"), ולחנו הוא כלחן השיר המקורי. מחבריו אלמוניים, והוא חובר כנראה בשנות ה-40 של המאה ה-20.

על השיר
-------

מילות השיר מכריזות בעליזות על היקב שנקרא "כרמל" במושבה ראשון לציון, המלא וגדוש בחביות ובקבוקי יין אדום, המוגש כביכול לעוברים ושבים על ידי עלמות ועלמים בכוסות ובגביעים; בשל זמינות היין הֶערב ומגישיו החינניים, כדאי להקבר ביקב בראשון לציון, באופן מטפורי, כלומר לשכון בו לתמיד.

חשיבותו הכלכלית של היקב בראשון לציון בחברה היישובית הקטנה (כחמישים אלף נפש בשנת 1900), והיותו מקור לפרנסתו של מגזר יצרני רחב, אשר כלל משפחות איכרים ופועלים רבים, תרמו לצירופו של השיר "יקבי ראשון לציון" אל מחרוזת השירים הנהוגה על המפעל הציוני בארץ ישראל. נהגו לשיר אותו במסיבות, תהלוכות וחגיגות ביישוב והוא זכה לביצועים רבים, בדרך כלל מקהלתיים. בתקופת מלחמת העצמאות חוברה גרסה מקברית למילות השיר ולחנו, שהתייחסה לאבדות הרבות שספגו שיירות האספקה לירושלים הנצורה, וכוחות "ההגנה" וחטיבת הראל של הפלמ"ח.

מילות השיר
----------

|  |  |
| --- | --- |
| כְּשֶׁנָּמוּת יִקְבְּרוּ אוֹתָנוּ
בְּיִקְבֵי רִאשׁוֹן לְצִיּוֹן.

שָׁם יֶשְׁנָן עֲלָמוֹת
הַמַּגִּישׁוֹת כּוֹסוֹת
מְלֵאוֹת יַיִן אָדֹם אָדֹם.
  | כְּשֶׁנָּמוּת יִקְבְּרוּ אוֹתָנוּ
בְּיִקְבֵי רִאשׁוֹן לְצִיּוֹן.

שָׁם יֶשְׁנָם עֲלָמִים
הַמַּגִּישִׁים גְּבִיעִים
מְלֵאִים יַיִן אָדֹם אָדֹם.
  |

בזכרונותיו ממלחמת העצמאות פרסם משה בן-שחר נוסח שונה של השיר:

> 
> כשנמות יקברו אותנו  
> 
> ביקבי ראשון לציון.  
> 
> שם ישנן בחורות  
> 
> המגישות כוסות  
> 
> מלאות יין אדום־אדום  
> 
> שם ישנן בחורות  
> 
> המחלקות נשיקות  
> 
> בשפתיים אדמדמות
> 
> 
> 
>

לקריאה נוספת
------------

* דוד אסף, **שיר הוא לא רק מילים: פרקי מסע בזמר העברי**, הוצאת עם עובד, 2019, הפרק "'כשנמות יקברו אותנו' - מנוחה נכונה עם כוס של יין", עמ' 157–171.

קישורים חיצוניים
----------------

* "יקבי ראשון לציון" באתר בית לזמר העברי
* מילות השיר "יקבי ראשון לציון" והאזנה לו באתר זמרשת

הערות שוליים
------------

1. ↑  ראו תרגום קרוב יותר למקור, מאת מרים ילן-שטקליס: מילות השיר "אבירים של שולחן עגול" והאזנה לו, באתר זמרשת.
2. ↑  דוד אסף, **שיר הוא לא רק מילים: פרקי מסע בזמר העברי**, הוצאת עם עובד, 2019, עמ' 166
3. ↑  ראו: יקבי ראשון לציון, באתר זמרשת.
4. ↑  רק תמול היה הדבר... חרות, 11 במאי 1951, המשך
**טאווי רייוואס** (באסטונית: **Taavi Rõivas**; נולד ב-26 בספטמבר 1979) הוא כלכלן ופוליטיקאי אסטוני. רייוואס הוא חבר פרלמנט שכיהן כראש ממשלת אסטוניה בשנים 2014–2016 וכשר לענייני רווחה בשנים 2012–2014. הוא חבר מפלגת הרפורמה (אנ').

ביוגרפיה
--------

התחנך בבית הספר למינהל עסקים וכלכלה של אוניברסיטת טרטו בשנת 2002. כיהן במשך זמן מה כיועצם של שרי הממשלה; עד 2003 היה יועצו של שר המשפטים, מארט ראסק, ובשנת 2004 היה ליועצו של שר התרבות וההשכלה, פול-אריק רומו.

הוא חבר מפלגת הרפורמה מאז 1998. בשנים 2005–2007 היה חבר במועצת העיר טאלין, ומאז 2007 היה לחבר בבית הנבחרים האסטוני. ב-2009 מונה ליושב ראש ועדת הכלכלה, ומ-11 בדצמבר 2012 עד 26 במרץ 2014 כיהן כשר לענייני רווחה.

ראש ממשלת אסטוניה
-----------------

עקב התפטרותו של אנדרוס אנסיפ מתפקיד ראש ממשלת אסטוניה, נשיא המדינה, טומאס הנדריק אילווס, הטיל עליו את מלאכת הרכבת הממשלה. ב-26 במרץ 2014 החל את כהונתו כראש הממשלה וב-1 במרץ 2015 נבחר שנית לתפקיד אחרי שמפלגתו זכתה בבחירות לפרלמנט. ב-9 בנובמבר 2016, לאחר שסירב לקריאה של שותפותיו לקואליציה ה-IRL והמפלגה הסוציאל-דמוקרטית להתפטר, הוא הפסיד בהצעת אי-אמון בפרלמנט האסטוני. בעקבות כך ב-23 בנובמבר הוקמה ממשלה חדשה בראשותו של יורי רטס ממפלגת המרכז ביחד עם IRL והסוציאל-דמוקרטים.

משפחתו
------

חי בזוגיות עם הזמרת לואיסה וארק, ולשניים בת משותפת (נולדה ב-2009).

קישורים חיצוניים
----------------

ויקישיתוף מדיה וקבצים בנושא **טאווי רייוואס** בוויקישיתוף
* טאווי רייוואס, ברשת החברתית פייסבוק
* טאווי רייוואס, ברשת החברתית טוויטר
* טאווי רייוואס בפייסבוק
* טאווי רייוואס, באתר הפרלמנט האסטוני
* צביקה קליין, ‏ראש הממשלה שהפך מדינה זעירה למעצמה טכנולוגית, בעיתון מקור ראשון, 20 במרץ 2018

הערות שוליים
------------

1. ↑  קבלו את רה"מ הצעיר באירופה: רק בן 34, באתר ynet, 15 במרץ 2014
2. ↑  Prime Minister loses no confidence vote, forced to resign, באתר ERR.
3. ↑  President appoints Jüri Ratas' government, באתר ERR.

|  |  |
| --- | --- |
| בקרת זהויות עריכת הנתון בוויקינתונים | 
* GND: 1105987868
* VIAF: 153146937738013830384
* WorldCat: viaf-153146937738013830384

 |
**הנרי קונדל** (באנגלית: **Henry Condell**; ספטמבר 1576-דצמבר 1627) היה שחקן תיאטרון בריטי ב"אנשי המלך", חבורת השחקנים שעבורה כתב ויליאם שייקספיר. לצד ג'ון המינגס היה לו תפקיד מרכזי בהכנת ועריכת מהדורת הפוליו הראשונה של מחזותיו של שייקספיר ב-1623.

חיים וקריירה
------------

לא ידוע הרבה על שנותיו המוקדמות של קונדל. אזכור בצוואה שלו מעלה כי ייתכן שנולדבמזרח אנגליה והיה בנו של רוברט קונדל, מוכר דגים מנוריץ' ואשתו ג'ואן. על פי זיהוי זה מסיקים כי הנרי הוטבל לנצרות ב-5 בספטמבר 1576.

מקובל להניח כי קונדל ומפיע כ"הארי" ברשימת השחקנים של המחזה "שבעת החטאים" מאת ריצ'רד טרלטון. אם השערה זו נכונה, קריירת המשחק של קונדל החלה כבר ב-1590, כשהיה חבר בלקהת השחקנים של לורד סטריינג' לצד ג'ון המינגס ואוגוסטין פיליפס. ב-24 באוקטובר 1596 נשא קונדל לאישה את אליזבת סמארט (שנפטרה ב-1635), וחתונתם נערכה בכנסיית סנט לורנס פואנטני בסיטי. בני הזוג גרו בסנט מרי אלדרמנברי, האזור שבו גר גם המינגס, וכמוהו גם קונדל היה פעיל בכנסייה הקהילתית. תשעת ילדים, שנולדו בין 1599 ל-1614, הוטבלו בכנסייה, אך רק שלושה מהם שרדו לבגרות: אליזבת (הוטבלה ב-26 באוקטובר 1606), שנישאה להרברט פינץ'; הנרי (הוטבל ב-6 במאי 1610, נפטר ב-1630); וויליאם (הוטבל ב-26 במאי 1611).

גם על חייו הבוגרים של קונדל אין מידע רב. ככל הנראה מעמדו בחבורת השחקנים של הלורד צ'מברלין ובחבורת שחקני המלך היה גבוה; בפרסומים רשמיים מופיע שמו בדרך כלל אחרי שמותיהם של בארבג' והמינגס. שמו מוזכר בצוואות של כמה שחקנים ומהן ניתן להניח כי היה מקורב לחלק מעמיתיו השחקנים. שייקספיר ופיליפס הורישו לו כסף עבור טבעות אבל; ניקולס טולי ואלכסנדר קוק מינו אותו כנאמן על אחוזותיהם. קונדל זכה להצלחה מקצועית מספקת כדי לרכוש בית בפולהאם, אחוזה בגלוסטרשייר ורכוש נוסף. שטר הרכישה של האחוזה כולל את התיעוד הידוע היחיד של חתימתו או כתב ידו של קונדל, מלבד צוואתו.

קונדל השתתף בשישה ממחזותיו של בן ג'ונסון, במחזה "הדוכסית ממאלפי" של ג'ון וובסטר ושמו מופיע בשמונה רשימות שחקנים שנוספו למהדורת הפוליו השנייה של ביומונט ופלטשר משנת 1679.

 אנדרטת ג'ון המינגס והנרי קונדל בלונדון, לזכר עבודתם עם שייקספיר
הקריירה הבימתית של קונדל הסתיימה בסביבות 1619. הוא חתם על כל אחד מתשעת הגיליונות של צוואתו ב-13 בדצמבר 1627, מת בפולהאם בגיל 51, ונקבר בכנסיית סנט מרי אלדרמנברי ב-29 בדצמבר 1627. אלמנתו, אליזבת, נקברה שם ב-3 באוקטובר 1635.

קונדל הותיר עיזבון נרחב, כולל חלקו בבעלות על תיאטרון הגלוב ותיאטרון בלקפריארס.

קישורים חיצוניים
----------------

* צוואתו של הנרי קונדל
* צוואתה של אליזבת קונדל
* הנרי קונדל, באתר "Find a Grave" (באנגלית)
* הנרי קונדל, באתר אנציקלופדיה בריטניקה (באנגלית)
* כתבי הנרי קונדל בפרויקט גוטנברג (באנגלית)

הערות שוליים
------------

1. ↑  Pogue, Kate. *Shakespeare's Friends*. Greenwood Publishing Group (2006) מסת"ב 9780275989569 pp. 129-136
2. 1 2 3 4  Condell, Henry (bap. 1576?, d. 1627), actor and editor of Shakespeare's first folio, Oxford Dictionary of National Biography (באנגלית)
3. ↑  **New Links with Shakespeare**, CUP Archive. (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007275137805171
* BnF: cb11957563v (data)
* GND: 118669869
* ISNI: 0000 0000 7854 0251
* LCCN: n83137343
* SNAC: w6m06679
* SUDOC: 221313818
* VIAF: 77109725
* WorldCat: lccn-n83137343

 |
פירוש נוסף ערך זה עוסק בפרעה מצרי. אם התכוונתם למשמעות אחרת, ראו טאוס (פירושונים).

פסל חזה של טג'אהאפימו במוזיאון המטרופוליטן לאמנות בניו יורק
**טֶאוס** (ביוונית עתיקה: **Τέως**) או **טָכוס** (ביוונית עתיקה **Τάχως**) או **דג'דר** (**Djedher** במצרית) היה פרעה מצרים בין 362 ל-360 לפני הספירה.

טאוס שלט ביחד עם אביו, פרעה נכתנבו הראשון, משנת 365 לפני הספירה. הוא המשיך להטיל מיסים על העם כדי לתמוך בצבא שלו, ואף הכביד עול זה. עם עלייתו לשלטון, הוא תכנן מתקפה על הפרסים, חרף העובדה שאלו נסוגו ממצרים במהלך השלטון של אביו. כדי לממן את תוכניותיו, הוא החרים כסף מאוצרות המקדשים. בכך רכש את איבת הכוהנים המצרים. יש לציין כי מדובר בפרקטיקה רגילה לתקופה, שכן לאחר הניצחון, המלך היה תורם זהב וכסף למכביר למקדשים.

באביב 360 הוא יצא למערכה נגד פרס. הוא כונן קשרים דיפלומטים עם האֲחַשְׁדַּרְפָּן המורד אורונטס (Orontes), בנה צי של 200 ספינות, קיבל סיוע על ידי אתונה של שכירי חרב שהונהגו על ידי כבריאס (Chabrias) ואף הוטבעו מטבעות לרגל המאורע. במסגרת הסיוע האתונאי השתתף המלך הספרטני הזקן אגסילאוס. טרם צאתו של טאוס לקרב הוא מינה את אחיו טג'אהאפימו (Tjahapimu), כמושל המדינה.

כאשר הגיע צבא טאוס לסוריה, נודע לו כי טג'אהאפימו מרד בו והציע את השלטון לבנו, נכתנבו, ששימש כמפקד של החיילים המצרים בצבאו של טאוס ואף סייע לצור על ערים בסוריה. הסיבה למרד הייתה ההתמרמרות של הכוהנים המצרים. אך יש חוקרים הסוברים כי המלך הפרסי ארתחששתא השני הציע כסף לטג'אהאפימו ולנכתנבו. המדיניות הפרסית להפריד בין יריבים ידועה עוד מיוון.

מרד זה סימן את תחילת הסוף של המערכה נגד הפרסים. כבריאס, שכירי חרב שלו והצי נותרו נאמנים למלך שלהם שתמך בטאוס בשלב זה, אך אגסילאוס התייצב לצד נכתנבו השני. בסוף הקיץ, כאשר נקרא כבריאס לשוב לאתונה, נותר טאוס ללא תמיכה וברח לחצר המלכות הפרסי דרך ערב. המלך הפרסי ארתחששתא השני העניק לו מקלט, שכן הוא עדיין תכנן לכבוש מחדש את מצרים. בעיני ארתחששתא, מלך מצרי לשעבר יכול להיות שימושי ביום מן הימים. אולם ארתחששתא השני מת באביב של 358 לפנה"ס, והמתקפה הפרסית הבאה על מצרים התרחשה רק ב-351, אחרי מותו של טאוס.

קישורים חיצוניים
----------------

ויקישיתוף מדיה וקבצים בנושא **טאוס** בוויקישיתוף
* Livius.org: Teos
* טאוס, באתר אנציקלופדיה בריטניקה (באנגלית)
**הנרי אוסבורן קרטיס** CB, DSO, MC‏, DL (באנגלית: **Henry Osborne Curtis**;‏ 18 בנובמבר 1888 - 28 בינואר 1964) היה קצין הצבא הבריטי ששירת הן במלחמת העולם הראשונה והן במלחמת העולם השנייה. במהלך מלחמת העולם השנייה, הוא פיקד על הדיוויזיה ה-46 במהלך המערכה על צרפת ועל ארצות השפלה ב-1940, ומאוחר יותר על הדיוויזיה ה-49 במהלך כיבוש איסלנד בשנים 1940–1942.

ביוגרפיה
--------

קרטיס נולד ב-18 בנובמבר 1888. הוא היה בנם של אוסבורן סרגנט קרטיס, יליד אמריקה בוגר טריניטי קולג', קיימברידג', ופרנסס הנרייטה גנדי. דודו מצד אביו היה האמן ראלף וורמלי קרטיס, וסבו היה עורך הדין והבנקאי האמריקני, דניאל סרגנט קרטיס.

קרטיס הוסמך כקצין בקורפוס הרובאים המלכותי של המלך בשנת 1908. הוא שירת במלחמת העולם הראשונה בצרפת, סלוניקי וארץ ישראל. הוא אוזכר בשדרים שלוש פעמים ונפצע שלוש פעמים, ועל פעולותיו הוענק לו עיטור ה-MC בשנת 1917, וה-DSO בשנת 1919.

הוא פיקד על חטיבת החי"ר ה-3, שהייתה חלק מהדיוויזיה ה-1 בפיקודו של סר הרולד אלכסנדר בשנים 1938–1939. הוא מסר את החטיבה לבריגדיר תומאס ווילסון, ונשלח הביתה מצרפת בדצמבר 1939. הוא הועלה לדרגת מייג'ור גנרל ב-21 בדצמבר, ומונה למפקד הדיוויזיה ה-46. קרטיס הצטרף לחיל המשלוח הבריטי (BEF) עם אוגדתו באפריל 1940, ולחם עמה במהלך המערכה על צרפת. הוא פונה מדנקירק, ומונה למפקד הדיוויזיה ה-49 (ווסט ריידינג) ביוני 1940. קרטיס פיקד על הדיוויזיה במהלך כיבוש איסלנד, ובשנתיים הקרובות בילה כאחראי על אוגדתו ממשרדו ברייקיאוויק. בשנת 1943 הוא מונה כמפקד מחוז מישור סליסבורי, ובשנת 1944 מונה למפקד מחוז המפשייר. בשנת 1945 הוא מונה למפקד מחוז דורסט, ובשנת 1946 פרש מהצבא.

חיים אישיים
-----------

קרטיס היה נשוי לז'אן מקנזי לאו, בתו של ג'ון ל. לואו מבטרסטון, פרת'שייר. הוא היה אב לארבעה בנים, שניים מהם נהרגו בקרבות, ריצ'רד אוסבורן קרטיס (נפטר 1944) ופיליפ אוולין קרטיס (נפטר 1943).

קישורים חיצוניים
----------------

* הנרי קרטיס, באתר "Find a Grave" (באנגלית)

הערות שוליים
------------

1. ↑  "Biography of Major-General Henry Osborne Curtis (1888 – 1964), Great Britain". *www.generals.dk* (באנגלית). נבדק ב-24 באוגוסט 2017. `{{cite web}}`:  (עזרה)
2. ↑  Thayer, William Roscoe; Castle, William Richards; Howe, Mark Antony De Wolfe; Pier, Arthur Stanwood; Voto, Bernard Augustine De; Morrison, Theodore (1909). *The Harvard Graduates' Magazine* (באנגלית). Harvard Graduates' Magazine Association. נבדק ב-24 באוגוסט 2017. `{{cite book}}`:  (עזרה)
3. ↑  Pub, Matthews, George E. & Co (1898). *The men of New York: a collection of biographies and portraits of citizens of the Empire state prominent in business, professional, social, and political life during the last decade of the nineteenth century ...* (באנגלית). G.E. Matthews & Co. נבדק ב-23 באוגוסט 2017. `{{cite book}}`:  (עזרה)
4. ↑  "Army Commands" (PDF). אורכב מ-המקור (PDF) ב-4 במרץ 2016. נבדק ב-4 באוגוסט 2017. `{{cite web}}`:  (עזרה)
5. ↑  Houterman, J.N. "Officers of the British Army 1939-1945 -- C". *www.unithistories.com*. נבדק ב-24 באוגוסט 2017. `{{cite web}}`:  (עזרה)
6. ↑  Churchill, Winston; Gilbert, Martin (1993). *The Churchill War Papers: The ever-widening war, 1941* (באנגלית). W. W. Norton & Company. p. 1072. ISBN 9780393019599. נבדק ב-24 באוגוסט 2017. `{{cite book}}`:  (עזרה)
פירוש נוסף ערך זה עוסק בכתב עת ספרותי. אם התכוונתם לכתב עת של תנועת הקיבוץ הארצי השומר הצעיר, ראו הדים (הקיבוץ הארצי).
**הדים** הוא כתב עת ספרותי, שיצא לאור בארץ ישראל בשנים תרפ"ב-תר"ץ (1922-1930). 

"הדים" יצא לאור בצורת חוברות קטנות, בין 50 ל-60 עמודים בלבד וללא הקפדה יתרה על מועדים קבועים, אלא לעיתים מזומנות. הדים נערך בידי הסופרים יעקב רבינוביץ ואשר ברש.

העורכים ביקשו להמשיך ברוחו של כתב העת קצר הימים "המעורר", שהוציא לאור הסופר יוסף חיים ברנר. כלומר, לחזק את הספרות העברית הצעירה, אך לא במניפסטים חוצבי להבות ולא במפעלי ענק של הוצאה לאור. אלא, בעבודה צנועה, בפסיעות קטנות, כמו החוברות של "הדים" עצמן. ובלשונם של העורכים: "בימי רפיון רוח וקהות יחס לספרותנו, אנו באים בחוברות הקטנות הללו. לא לגדולות אנו מתכוננים. לא לשנות ערכין ולא לחדש ערכין; אך גם לא נשתעבד לזרמים קיימים ולדרכים כבושות. בעצם אנו שואפים לדבר אחד: רעננות". דברים אלה נדפסו בפתחה של החוברת הראשונה.

המשתתפים בחוברות "הדים" היו רוב הסופרים והמשוררים העבריים שפעלו בארץ ובגולה. שכר הסופרים ששילמה המערכת היה הגון וסייע לסופרים רבים במאבק הקיום שלהם. בין המשתתפים היו: יעקב רבינוביץ ואשר ברש עצמם, יעקב פיכמן, יהודה קרני, אברהם שלונסקי, יהושע רבינוב מקיבוץ גבת, לוי בן אמיתי מקיבוץ דגניה ב', אברהם ברוידס, יצחק למדן, דבורה בארון, מרדכי טמקין, אסתר ראב, יוסף צבי רימון, מנחם זלמן וולפובסקי, הלל בבלי, שמעון הלקין, יעקב נתנאלי-רותמן, אברהם עמיצור ורבים אחרים.

העורכים הביאו גם תרגומים משובחים משל גדולי המשוררים והסופרים ברחבי תבל, ובהם: פרנץ ורפל, רבינדרנת טאגור, פרנסיס ז'ם, סרגיי יסנין, שארל בודלר ורבים אחרים.
אטום מסוג הליום (לא בקנה מידה)   
 האלקטרון חג במהירות סביב הגרעין, המורכב מפרוטונים ונייטרונים.
**חלקיק תת-אטומי** הוא חלקיק שגודלו קטן מזה של אטום. בפרט, אלו הם החלקיקים המרכיבים את האטום: האלקטרון, הפרוטון והנייטרון, וכן גם חלקיקים המיוצרים בתהליכי הקרנה ופיזור, כמו הפוטון, הנייטרינו והמיואון. חלק גדול מן החלקיקים התת-אטומיים שנתגלו ונחקרו אינם יציבים, ולכן שכיחותם בטבע קטנה. עם זאת, ניתן לייצר רבים מהם בתהליכי פיזור במאיצי חלקיקים. חקר החלקיקים התת-אטומיים הוא התחום הפעיל ביותר בפיזיקת החלקיקים.

האלקטרון (המסומן ב-e-) קיים בכל האטומים; מסתו היא כ-1/1836 ממסתו של אטום מימן. מטענו החשמלי שלילי. הפרוטון (סימון p) קיים גם הוא בכל האטומים; משקלו זהה כמעט לזה של אטום מימן, והוא נושא מטען חשמלי הזהה בערכו המוחלט לזה של האלקטרון, אך הפוך ממנו בסימונו. הנייטרון (סימון n) הוא חלקיק נטרלי מבחינת מטען חשמלי, ויש לו בקירוב את אותה המסה כמו לפרוטון.

האדרונים הם חלקיקים, המורכבים מקווארקים. באריונים ומזונים, למשל, הם האדרונים. באריונים מורכבים בדרך-כלל משלושה קווארקים, וברוב המקרים מדובר בשילוב של קווארקים מסוג "למעלה" ו"למטה". לכולם יש מסת מנוחה גדולה יחסית לשאר החלקיקים התת-אטומיים. הפרוטון והנייטרון, למשל, הם באריונים.

מזונים מורכבים מקווארק רגיל אחד ומאנטי-קווארק, מה שגורם למספר הבאריון שלו להיות אפס. אף אחד מהם אינו יציב במיוחד, אך יש להם זמן מחצית חיים של מספר ננו-שניות.

לפטונים אינם מורכבים מקווארקים, ולא מאף חלקיק אחר, עד כמה שידוע לנו נכון להיום. לחלק אין מסת מנוחה, בעוד שלאחרים יש מסה אדירה. הלפטונים כוללים, למשל, את האלקטרון, מיואון, טאו ואת הנייטרינו.

ראו גם
------

* בוזון
* פרמיון
* חלקיק אלמנטרי
* פיזיקת חלקיקים
* רשימת החלקיקים

קישורים חיצוניים
----------------

ויקישיתוף מדיה וקבצים בנושא **חלקיק תת-אטומי** בוויקישיתוף
* חלקיק תת-אטומי, באתר אנציקלופדיה בריטניקה (באנגלית)
**הנרי ראסל** (באנגלית: **Henry Russel**;‏ 24 בדצמבר בין 1812 ל-1815 - 9 בדצמבר 1900) היה מלחין, פסנתרן וזמר יהודי-אנגלי.

חייו
----

ראסל נולד בשירנס. את הקריירה המוזיקלית שלו החל בילדותו, בשירה בלהקת האופרה לילדים של רוברט אליסטון. אחרי שהתחלף קולו החל ללמוד הלחנה באיטליה אצל רוסיני ובליני. אחרי שובו לאנגליה ניצח תקופת מה על מקהלת תיאטרון המלך. לאחר ניסיון קצר בקריירה של סולן קונצרטים בקנדה, התיישב ברוצ'סטר שבמדינת ניו יורק כנגן עוגב ומנצח מקהלת הכנסייה הפרסביטריאנית בעיר וכמורה באקדמיה למוזיקה של רוצ'סטר. בשנת 1936 פרסם את שירו הראשון בניו יורק ובסתיו של אותה שנה הופיע שם לראשונה כזמר.

בשנים הבאות סייר ברחבי ארצות הברית והופיע בשירה בליווי עצמו בפסנתר בתוכניות, שהתבססו כמעט לגמרי על יצירותיו הוא ונהנו מפופולריות רבה. הופעות הסולו שלו כזמר ומלווה גם יחד היו ייחודיות לתקופתו - אפילו ג'ני לינד נעזרה בזמרים תומכים ובנגנים מלווים. עם זאת, בניו יורק ובבוסטון היה סגנונו שנוי במחלוקת בקרב העלית התרבותית.

בראשית שנות ה-40 של המאה ה-19 חזר ראסל לשנים אחדות לאנגליה והופיע לראשונה בלונדון, ולאחר גיחה נוספת לארצות הברית בשנת 1843, חזר לאנגליה והשתקע שם. עד ראשית שנות ה-60' היה פעיל כזמר וכמלחין התמיד כמעט עד יומו האחרון.

יצירתו
------

ראסל חיבר שירים רבים, מהם שנכתבו בשנותיו בארצות הברית ויצאו מחדש באנגליה למילים של משוררים אנגלים. בין יצירותיו בלדות פשוטות, שההרמוניות והליווי שלהן מזכירים אופרה איטלקית. אופיין הסטטי של המלודיות התאים לביצוע בסגנון שירה דיבורית. בין השאר כתב שירי מחאה בנושאים חברתיים, בהם המצב הקשה במוסדות פרטיים לחולי נפש, מצוקתה של אם נטושה, גזענות. עבדות ותלאות המהגרים. כמה משיריו נשארו פופולריים גם במאה ה-20.

להנרי ראסל היו שני בנים, הנרי ראסל (אמרגן) (1871-1837), אמרגן אופרה בארצות הברית ובאנגליה, והמנצח סר לנדון רונלד.

ביוגרפיה מפורטת, "חיים על גל אוקיינוס: סיפורו של הנרי ראסל" מאת אנדרו לם, יצאה לאור בהוצאת פולרס ווד בשנת 2007.

קישורים חיצוניים
----------------

ויקישיתוף מדיה וקבצים בנושא **הנרי ראסל** בוויקישיתוף

* הנרי ראסל, במסד הנתונים הקולנועיים IMDb (באנגלית)
* הנרי ראסל, באתר AllMusic (באנגלית)
* הנרי ראסל, באתר MusicBrainz (באנגלית)
* הנרי ראסל, באתר Discogs (באנגלית)
* הנרי ראסל, באתר "Find a Grave" (באנגלית)

* The Music of Henry Russell
* Derek B. Scott sings "Woodman, Spare That Tree!"

הערות שוליים
------------

1. 1 2  ג'ון א. סטיבנס, מילון גרוב למוזיקה ומוזיקאים אונליין
2. ↑  גרוב אונליין

|  |  |
| --- | --- |
| בקרת זהויות עריכת הנתון בוויקינתונים | 
* BnF: cb14775436p (data)
* GND: 136599958
* ISNI: 0000 0000 8361 9677
* LCCN: nr95003074
* MusicBrainz: c82eb5bd-8de5-425e-ad80-906c0f86ed74
* NLA: 35568569
* SNAC: w6tt5c2w
* Trove: 999108
* VIAF: 19566001
* WorldCat: lccn-nr95003074

 |
בתורת הקטגוריות, ענף של המתמטיקה, **העתקה טבעית** מספקת דרך לעבור מפנקטור אחד לאחר תוך שמירת המבנה הפנימי (כלומר הרכבה של מורפיזמים) של הקטגוריות. לכן, העתקה טבעית יכולה להיחשב "מורפיזם של פנקטורים". אמירה אינטואיטיבית זו יכולה לקבל צורה פורמלית על ידי הגדרת קטגוריית הפנקטורים. אחרי קטגוריות ופנקטורים, העתקות טבעיות הן אחד המושגים הבסיסיים ביותר בתורת הקטגוריות ולפיכך הם מופיעים ברוב היישומים שלה.

הגדרה
-----

אם F ו-G הם פנקטורים בין הקטגוריות C ו-D, אזי **העתקה טבעית** \eta  מ-F ל*-*G היא משפחה של מורפיזמים המקיימים שתי דרישות.

1. \eta  נותנת לכל אובייקטX *ב-*Cמורפיזם {\displaystyle \eta \_{X}:F(X)\rightarrow G(X)} בין אובייקטים של D. המורפיזם {\displaystyle \eta \_{X}} נקרא **הרכיב** של \eta  ב-X.
2. עבור כל מורפיזם f:X\rightarrow Y  ב-C על הרכיבים {\displaystyle \eta \_{Y}} ,{\displaystyle \eta \_{X}} לקיים:{\displaystyle }

אפשר לבטא את השוויון האחרון גם באמצעות דיאגרמה קומוטטיבית:

אם F ו-G שניהם פנקטורים קונטרה-וריאנטים, החצים האופקיים בתרשים הפוכים. אם \eta  העתקה טבעית מ-F אל G, נהוג גם לכתוב {\displaystyle \eta :F\rightarrow G} או {\displaystyle \eta :F\Rightarrow G}. אפשר גם לומר כי המשפחה של המורפיזמים {\displaystyle \eta \_{X}:F(X)\rightarrow G(X)} **טבעית** ב-X.

אם לכל אובייקט X ב-C*,* המורפיזם {\displaystyle \eta \_{X}} הוא איזומורפיזם ב-D, אז \eta  נקרא **איזומורפיזם טבעי** (או **איזומורפיזם של פנקטורים**). שני פנקטורים F ו-G נקראים *איזומורפיים* אם קיים איזומורפיזם טבעי מ-F ל*-*G.

עבור \eta  מ-F ל*-*G כללי (שאינו בהכרח טבעי), ה-**naturalizer** של \eta , {\displaystyle nat(\eta )}, מוגדר כתת-קטגוריה הגדולה ביותר של C המכילה את כל האובייקטים של C, כך ש-\eta  מצטמצם להעתקה טבעית.

דוגמאות
-------

### דטרמיננטה

נסתכל על שני פנקטורים F ו-G מהקטגוריה של חוגים קומוטטיבים, ***CRing**,* לקטגוריה של חבורות, ***Grp**.*הפנקטור F ישלח חוג קומוטטיבי K לחבורת המטריצות {\displaystyle GL\_{n}(K)}*.* הפנקטור G ישלח את אותו חוג לחבורה הכפלית {\displaystyle K^{\*}}. נגדיר \eta  מ-F ל*-*G כך שלכל K כנ"ל, {\displaystyle \eta \_{K}:F(K)\rightarrow G(K)} תשלח מטריצה לדטרמיננטה שלה. באופן זה מתקבלת העתקה טבעית.

היסטוריה
--------

סאונדרס מקליין (Saunders Mac Lane), אחד המייסדים של תורת הקטגוריות, העיר פעם "אני לא המצאתי קטגוריות כדי ללמוד פנקטורים; המצאתי זאת כדי ללמוד העתקות טבעיות." כשם שהמחקר של חבורות אינו שלם בלי מחקר של הומומורפיזמים, כך המחקר של קטגוריות אינו שלם בלי מחקר של פנקטורים. הסיבה להערה של מקליין היא שהמחקר של פנקטורים בעצמו אינו שלם ללא המחקר של העתקות טבעיות.

הרקע לדברים של מקליין היה תורת ההומולוגיה האקסיומטית. ניתן היה להראות כי דרכים שונות לבניית הומולוגיה הן שקולות, לדוגמה קומפלקסים סימפליציאלים נמצאו איזומורפים לקומפלקסים סינגולריים, ללא השפה של העתקות טבעיות, קשה היה לראות כיצד חבורות הומולוגיה תואמות למורפיזמים בין אובייקטים, וכיצד לשתי תורות הומולוגיה שקולות יש לא רק את אותם חבורות הומולוגיה, אלא גם את אותם מורפיזמים בין אותן חבורות.

קישורים חיצוניים
----------------

* העתקה טבעית, באתר MathWorld (באנגלית)

הערות שוליים
------------

1. ↑  (מקליין 1998, §4. I)
**חלק הארי** הוא ביטוי מליצי שמשמעותו החלק העיקרי, בעיקר במובן של חלוקה בלתי מידתית. הביטוי קיים בשפות רבות, והשימוש בו החל בסוף המאה ה-18.

מקור הביטוי במליצה המיוחסת לאחד ממשלי איזופוס. על פי אחת מגרסאות המשל, האריה, החמור והשועל יצאו לצוד טרף, וכאשר חילקו ביניהם את השלל הציע החמור חלוקה שווה. בתגובה טרף האריה את החמור, והניח לשועל לבצע את החלוקה. השועל נתן לאריה את החלק העיקרי והותיר לעצמו חלק זעיר. כשפנה אליו האריה בפליאה ושאל מאין למד את אומנות החלוקה הצודקת, השיב לו השועל: מן החמור.

הביטוי המקביל באנגלית הוא "**The lion's share**", ולפיכך התרגום הנכון הוא "חלק הארי", צירוף סמיכות שמשמעותו המילולית "חלקו של האריה". בעברית השתרש לצידו גם השיבוש "**ה**חלק הארי" (ונטיות כגון "חלקו הארי"), שהוא לכאורה צירוף של שם עצם ותוארו, אך "ארי" (במלרע) אינו שם תואר, והתוצאה המתקבלת חסרת משמעות ("החלק האריה"). הקושי בשימוש הנכון בצירוף נעוץ כנראה בעובדה שכיום נפוץ יותר השימוש במילה "אריה", ואילו המילה "ארי" נחשבת ארכאית ומוכרת בעיקר מצירופים אחרים.

אף על פי שהביטוי נמצא בשימוש בדיבור היום־יומי במגוון הקשרים, לפי חוקר הלשון אבא בנדויד בחיבורו "מדריך לשון לרדיו ולטלוויזיה", יש להשתמש בביטוי רק בהקשרים של חלוקה לא מאוזנת, ואילו במקרים אחרים יש לבכר ביטויים אחרים מליציים פחות, כגון החלק הגדול, החלק העיקרי.

קישורים חיצוניים
----------------

* חלק הארי, במילון השפה העברית
* מה הגרסה הנכונה של הביטוי? (סעיף 5), באתר האקדמיה ללשון העברית
**הדיוקן המשפחתי של מערכת השמש** (באנגלית: **Solar System Family Portrait**) הוא פסיפס תמונות של כוכבי הלכת וירחים של מערכת השמש שצולמו על ידי הגשושית מסנג'ר במהלך נובמבר 2010, ממיקום מסלולו של כוכב חמה. זוהי תמונה משלימה לתמונת הדיוקן המשפחתי שצולמה על ידי הגשושית וויאג'ר 1 מהקצה החיצוני של מערכת השמש ב-14 בפברואר 1990.

דיוקן משפחתי של MESSENGER *דיוקן משפחתי* של MESSENGER
Image of four visible Galilean moons, acquired using the Narrow-Angle Camera on the Mercury Dual Imaging System כל ארבעת הירחים הגליליאנים נראים בתמונה זו של מצלמה צרה זווית.
פסיפס התמונות מורכב מ-34 פריימים בודדים שנרכשו באמצעות מצלמות מערכת ההדמיה הכפולה של מרקורי בגשושית, שכוונו לאזורים המקיפים כל כוכב לכת. הפסיפס מורכב משתי סדרות של תמונות - סדרת התמונות הראשונה צולמה ב-3 בנובמבר 2010, והשנייה ב-16 בנובמבר באותה שנה. במסגרת הצילום, יש שילוב של פילטרים ורזולוציות שונות, המאפשרות התמקדות סביב כוכבי הלכת

ניתן לראות בתמונה שישה כוכבי לכת. משמאל לימין: נוגה, כדור הארץ, צדק, מאדים, כוכב חמה ושבתאי. אורנוס ונפטון היו קטנים מכדי לראות בצורה חדה וברורה עקב המרחק אליהם אפילו בזמן חשיפה מרבי של עשר שניות (3.0 מיליארד ו-4.4 מיליארד קילומטרים בהתאמה). במהלך רצף הצילומים, נעשה מאמץ בתכנון כדי להימנע מהפניית המצלמה לכיוון השמש, עקב החום העז מהשמש במרחק בו הייתה הגשושית.

כמו כן ניתן לראות כמה ירחים בתמונה, ובינם הירח של כדור הארץ, וכל ארבעת הירחים הגליליאנים : קליסטו, גנימד, אירופה ואיו. בנוסף, חלק משביל החלב נראה בין נפטון למאדים.

מכיוון שהגשושית מסנג'ר לא נמצאת באותו מישור מסלול כמו כדור הארץ, המצלמות בחללית היו צריכות להצביע מחוץ למישור המילקה למעלה ומטה כדי לצלם את כל כוכבי הלכת. זה גרם לתצורת הפסיפס המעוקל התמונה.

אף על פי שהוא קרוב יותר לכדור הארץ, דיוקן משפחתי דומה של כדור הארץ, נוגה ומאדים צולם על ידי החללית Solar Orbiter ב-18 בנובמבר 2020.

ראו גם
------

* דיוקן משפחתי (וויאג'ר)

קישורים חיצוניים
----------------

* לקובץ ברזולוציה גבוהה

הערות שוליים
------------

1. 1 2 3  "A Solar System Family Portrait, from the Inside Out". *NASA*. NASA. 18 בפברואר 2011. נבדק ב-10 בפברואר 2022. `{{cite web}}`:  (עזרה)
2. 1 2  "A Solar System Family Portrait, from the Inside Out". *messenger.jhuapl.edu*. APL. אורכב מ-המקור ב-2013-12-04.
3. ↑  Starr, Michelle (30 בינואר 2021). "Family Photo Snapped by Solar Orbiter Shows Venus, Earth And Mars Gleaming Like Stars". *ScienceAlert*. נבדק ב-31 בינואר 2021. `{{cite news}}`:  (עזרה)
**חלקיק Oh-My-God** או **חלקיק OMG** (באנגלית: **Oh-My-God particle**) הוא כינוי לתצפית בחלקיק קרינה קוסמית בעל אנרגיה קינטית עצומה שהתרחשה בשנת 1991. החלקיק שנצפה הוא ככל הנראה פרוטון, שנע במהירות קרובה מאוד למהירות האור. מהירותו מוערכת בכ-99.99999999999999999999951% ממהירות האור, ופקטור לורנץ שלו שווה ‎3.2×1011‎.

תיאור
-----

החלקיק נצפה ב-15 באוקטובר 1991 במצפה ביוטה בארצות הברית. הוא נצפה לפרק זמן קצר נע במהירות שהגיעה כמעט למהירות האור. אם החלקיק וקרן האור יתחרו במשך שנה, קרן האור תקדים את החלקיק רק ב-47 מיליארדיות המטר, לפי מערכת הייחוס של כדור הארץ. החלקיק נקרא כך, מכיוון שהאנרגיה שלו גבוהה פי 23 מיליון מכל חלקיק שהואץ במאיץ חלקיקים. התופעה הקוסמית האחראית ליצירת חלקיק זה, אינה ידועה. מאז התצפית הראשונה, דווחו עוד כ-15 מקרים של צפייה בחלקיק קרינה קוסמית בעל אנרגיה דומה לזו, ובממוצע חלקיקים אלו נצפים כיום אחת לשנה.

אף על פי שמדובר בחלקיק תת-אטומי, ככל הנראה פרוטון, מהירותו העצומה מקנה לו אנרגיה קינטית (יחסותית) בסדר גודל של עצמים יומיומיים - כ-50 ג'אול. לשם השוואה, לכדור טניס שמשקלו כ-60 גרם ונע במהירות של 45 מטר לשנייה, כלומר כ-160 קילומטר לשעה, יש אנרגיה קינטית דומה.

לקריאה נוספת
------------

רן לוי, האוניברסיטה הקטנה של המדעים, 2011.

קישורים חיצוניים
----------------

על חלקיקי Oh My God (באנגלית)
ריק גרין (צד שמאל) עם פטריק מק'קנה (אנ'), צולם בשנת 2009
**ריק גרין** (באנגלית: **Rick Green**) נולד ב-4 בנובמבר 1953, הוא קומיקאי קנדי, אומן וסופר. יש לו תואר Bachelor of Science מטעם אוניברסיטת ווטרלו.

ביוגרפיה
--------

משנת 1975 עד שנת 1979 הוא עבד כפרזנטור ב-Ontario Science Centre.

בשנת 1979, הוא עזר לייסד את הקבוצה הקומית The Frantics. הם הושמעו בתוכנית הרדיו CBC שלהם Frantic Times ותוכנית הטלוויזיה הקצרה Four on the Floor.

בשנת 1979 הוא נכנס לעסקי השעשועים באופן מלא כחבר ב  The Frantics comedy troupe. במהלך 8 השנים הבאות הם ביצעו מאות הופעות חיות, 150 תוכניות רדיות, מספר אלבומים וחצי תריסר להיטים. בשנת 2003, ה- Frantics חזרו להופיע על הבמה ובטלוויזיה.

בשנת 1999, גרין יצא את  History Bites והועמד לפרס התסריטאי הקנדי. בשנת 2004, הוא הוכתר כ"איש השנה" על ידי מורים להיסטוריה מOntario. בשנת 2003 הוא הוזמן להיות חבר ב advisory board for the Histori.ca foundation.

גרין אובחן כבעל הפרעת קשב וריכוז, בעקבות האבחון של אחד מילדיו. בשנת 2009 גרין כתב וביים סרט תעודה על הפרעת קשב וריכוז בחיים הבוגרים, השתתף יחד עם Patrick McKenna בסרט ADD & Loving it?! שזכה בפרסים New York Festivals Silver Award ו- Rick the CAMH Foundation Transforming Lives Award. גרין כתב ספר יחד עם Dr. Umesh Jain ממרכז  Centre for Addiction and Mental Health (CAMH) המכונה הפרעת קשב גנבה את מפתחות המכונית שלי ADD Stole My Car Keys. 

הפרויקטים שלו זכו בפרסים רבים, ביניהם Gemini Awards, ACTRA Awards, New York Festival Awards, ומספר פרסים חינוכיים. החומרים שלו מבוצעים על ידי שחקנים מוכשרים כמו ג'ים קארי, גרהאם צ'אפמן, קולין מוקרי, גרהם גרין, אריק סטולץ, מרטין שורט ועוד.

ראו גם
------

* הפרעת קשב במבוגרים

קישורים חיצוניים
----------------

ויקישיתוף מדיה וקבצים בנושא **ריק גרין** בוויקישיתוף
* ריק גרין, ברשת החברתית פייסבוק
* ריק גרין, ברשת החברתית טוויטר
* ריק גרין, סרטונים בערוץ היוטיוב
* ערוץ היו-טיוב של ריק גרין
* Comedian Rick Green shares his personal experience with ADHD - ריק גרין על החוויה האישית שלו עם הפרעת קשב (באנגלית) סרטונים

הערות שוליים
------------

1. ↑  Skinner, Justin (28 בנובמבר 2009). "Frantic reunion promises big laughs". *City Centre Mirror*. נבדק ב-22 באוגוסט 2012. `{{cite web}}`:  (עזרה)
2. ↑  Goddard, John (12 במאי 2009). "Comic turns attention to disorder". *Toronto Star*. אורכב מ-המקור ב-23 באוגוסט 2012. `{{cite web}}`:  (עזרה)

|  |  |
| --- | --- |
| בקרת זהויות עריכת הנתון בוויקינתונים | 
* ISNI: 0000 0000 7406 6759
* LCCN: n95041130
* VIAF: 16473050
* WorldCat: lccn-n95041130

 |
רחבת הטקסים בחלקת המשטרה בהר הרצל
חלקת המשטרה בהר הרצל
**חלקת המשטרה בהר הרצל** היא חלקת קבורה ממלכתית בבית הקברות הצבאי בהר הרצל.

ייעוד חלקות המשטרה
------------------

חלקות המשטרה בבתי העלמין הצבאיים יועדו מכוח חוק בתי קברות צבאיים לקבורת מי שנפלו, או נפטרו, בתקופת שירותם כשוטרי משטרת ישראל ומשמר הגבול, אנשי שירות בתי הסוהר ועובדי שירותי הביטחון, כהגדרתם בחוק.

כמו כן זכאים לקבורה בחלקות אלה מי שכיהנו בעבר בתפקידי מפקחים כלליים, ניצבי משטרה, נציבי שב"ס וראשי שירותי הביטחון.

מיקום החלקה בהר הרצל
--------------------

החלקה ממוקמת על שתי טראסות בקצה הצפון-מערבי של הר הרצל, בצמוד אל אחת מחלקות חללי מלחמת ששת הימים ובסמוך אל שטח יער ירושלים. גדר אבן נמוכה מפרידה בינה לבין החלקות השכנות בבית הקברות הצבאי.

בחלקה נקברו גם בכירי המשטרה לשעבר, וביניהם המפקד הראשון של משמר הגבול פנחס קופל, המפקחים כלליים של משטרת ישראל שאול רוזוליו וחיים תבורי וגם בכירי משטרת ירושלים יוסף יהודאי וחיים אלבלדס.

בצדה המערבי של החלקה, בסמוך לכביש העוקף את הר הרצל, מצויה רחבת טקסי הזיכרון לחללי משטרת ישראל ומשמר הגבול, בה נערך טקס זיכרון במסגרת אירועי יום הזיכרון לחללי מערכות ישראל.

קישורים חיצוניים
----------------

| מיזמי קרן ויקימדיה |
| --- |
| ויקישיתוף תמונות ומדיה בוויקישיתוף: **חלקת המשטרה בהר הרצל** |

* חוק בתי קברות צבאיים (תיקון מס' 4), התשע"ה–2014, באתר הכנסת
* הצעת חוק בתי קברות צבאיים (תיקון מס' 4), התשע"ב-2012 על דבריי ההסבר להצעה בכלל וההסבר לסעיף 7 (עמודים 521–523) בפרט, באתר הכנסת
* פקודת המטה הארצי 05.07.03 "שוטר, מתנדב משא"ז או שוטר לשעבר - הבאה לקבורה", באתר משטרת ישראל

הערות שוליים
------------

1. ↑  חוק בתי קברות צבאיים, תש"י-1950, סעיף 4ו(1), סעיף 4ז(3) וסעיף 4ט.
**קרנוטיט** הוא מינרל נדיר המכיל אשלגן, ונדיום, אורניום ומים בכמות משתנה. לעיתים קרובות מוצאים בקרנוטיט כמויות זעירות של סידן, בריום, מגנזיום, ברזל ונתרן. צבע הקרנוטיט צהוב זוהר עד צהוב ירקרק, והוא מצוי בעיקר בגושים ופתיתים באבן חול. המינרל צובע את אבן החול בצהוב אפילו בכמות קטנה של אחוז מהנפח. הקרנוטיט הוא מקור חשוב להפקת אורניום בשל תכולת האורניום במינרל הגבוהה יחסית ושבעטיה הוא גם רדיואקטיבי. הקרנוטיט קרוי על שם מהנדס המכרות והכימאי הצרפתי מארי אדולף קרנו (Marie Adolphe Carnot‏) (1839 – 1920).

הקרנוטיט דומה מאוד למינרל טיויאמוניט. המבנה הכימי של שני המינרלים זהה, כאשר בטיויאמוניט מחליף סידן את האשלגן ויש בו מעט יותר מים. שני המינרלים נוצרים מהתפרקות של מינרלי אורניום בסביבה צחיחה והתגבשות בסלעי משקע, כשהם מתפזרים באבן החול או מתרכזים סביב לגזעי עצים מאובנים. ניתן למצוא קרנוטיט במדינות ויומינג, קולורדו, אריזונה, נבדה, יוטה, וניו מקסיקו בארצות הברית, וכן במדינות מרוקו, זאיר, אוסטרליה וקזחסטן.

קישורים חיצוניים
----------------

ויקישיתוף מדיה וקבצים בנושא **קרנוטיט** בוויקישיתוף
* קרנוטיט באתר webmineral
* קרנוטיט, באתר אנציקלופדיה בריטניקה (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007284883905171
* LCCN: sh85020386
* NKC: ph602851

 |
**לוקרינוס** (באנגלית: **Locrinus**; נפטר בשנת 1081 לפנה"ס לערך) היה מלך אגדי של אנגליה על פי ספרו של ג'פרי ממונמות' "ההיסטוריה של מלכי בריטניה". אין כל ראיות היסטוריות לקיומו של לוקרינוס.

קורות חיים
----------

ג'פרי מציין כי לוקרינוס היה בנו הבכור של ברוטוס, מצאצאי פליטי מלחמת טרויה ונכדו של איניאס. לוקרינוס ירש חלק ממלכת אביו ושלט בלואגריה (כיום אנגליה). על פי ג'פרי, שלטונו של לוקרינוס נמשך 10 שנים.

לאחר מות אחיו אלבאנאקטוס בידי האמבר ההוני יצאו לוקרינוס, ואחיו השני קאמבר לנקום את מותו של אלבאנאקטוס, ולחמו על גדת הנהר האמבר (הנקרא על שמו של המפסיד בקרב).
בעקבות הקרב נשא לוקרינוס לאישה את בתו של מלך הגרמנים, אסטרילדיס, אשר ההונים החזיקו בשבי, ולוקרינוס שחרר. נישואים אלה היו בניגוד לדעתו של קורינאוס, בן בריתו של ברוטוס (אביו של לוקרינוס) ומלך קורנוול, אשר שאף שלוקרינוס ישא לאישה את בתו, המלכה גוונדולן. לוקרינוס נכנע, ביטל את נישואיו לאסטרילדיס (אולם המשיך לאהוב אותה והחזיק אותה כלואה במערה בטרינוואנטום (כיום בלונדון) במשך שבע שנים).

ללוקרינוס ולאסטרילדיס נולדו בת בשם האברן, וללוקרינוס ולגוונדולן נולד בן בשם מאדאן. לאחר מותו של קורינאוס, עזב לוקרינוס את גוונדלין ושב ונשא את אסטרילדיס כמלכתו. גוונדולן שבה לקורנוול ואספה צבא לתקוף את לוקרינוס. הקרב נערך לעיד הנהר סטור ובו הובס לוקרינוס ונהרג. לאחר תבוסת לוקרינוס הטביעה גוונדולן את אסטרילדיס והאברן.

לאחר מותו משלה רעייתו, גוונדולן, באנגליה.

קישורים חיצוניים
----------------

* גניאולוגיה של לוקרינוס(הקישור אינו פעיל)
* תיארוך מלכי בריטניה האגדיים

|  |  |  |
| --- | --- | --- |
| **הקודם**:**ברוטוס** | **המלכים האגדיים של בריטניה** | **הבא**:**גוונדולן** |